Waswe, iu laek for readim disfala article long %% languis?
Online Bible | NIU WORLD BIBLE
Waswe, iu laek for readim disfala article long %% languis?
John 15:1-27
15 “Mi nao grape tree wea garem gudfala frut, and Dadi bilong mi nao man wea lukaftarem olketa grape tree.2 Hem bae katem evri branch bilong mi wea no garem frut, and prunim evri branch wea garem frut for mekem hem klin and savve garem samfala frut moa.3 Samting wea mi talem long iufala hem mekem iufala klin finis.4 Iufala gohed wan mind witim mi and mi wan mind witim iufala. Eni branch wea no stap long tree bae hem no savve garem frut. So sapos iufala no gohed wan mind witim mi bae iufala tu no savve garem frut.5 Mi nao datfala grape tree, and iufala olketa branch. Eniwan wea gohed wan mind witim mi and mi wan mind witim hem, bae garem staka frut. Sapos iufala no wan mind witim mi, hard for iufala duim eni samting.6 Sapos eniwan no gohed wan mind witim mi, bae hem olsem wanfala branch wea olketa katem and wea hem dae. Olketa hipimap olketa branch hia and torowem long fire for bonem olketa.7 Sapos iufala gohed wan mind witim mi and followim samting wea mi talem, iufala savve askem eni samting wea iufala laekem and iufala bae kasem datwan.8 Samting wea mekhae long Dadi bilong mi nao hem for iufala gohed garem staka frut and showimaot iufala olketa disaepol bilong mi.9 Dadi long heven lovem mi and mi lovem iufala, so iufala mas gohed kasem gud samting from love bilong mi.10 Sapos iufala obeyim olketa law bilong mi, iufala bae gohed kasem gud samting from love bilong mi, olsem mi tu obeyim olketa law bilong Dadi long heven and gohed kasem gud samting from love bilong hem.11 “Mi talem olketa samting hia long iufala, mekem iufala barava hapi olsem mi.12 Law bilong mi nao hem for iufala lovem iufala evriwan olsem hao mi lovem iufala tu.13 Man wea barava showimaot bigfala love nao hem man wea willing for dae* for olketa fren bilong hem.14 Sapos iufala duim samting wea mi talem long iufala, iufala olketa fren bilong mi.15 Mi no kolem iufala olketa wakaman distaem bikos wakaman hem no savve long samting wea boss bilong hem duim. Mi kolem iufala olketa fren bikos mi talem iufala evri samting wea mi herem from Dadi bilong mi.16 Iufala no chusim mi, bat mi nao chusim iufala mekem iufala gohed garem olketa frut wea bae stap for olowe. Mi chusim iufala mekem eni samting wea iufala askem long Dadi long nem bilong mi, hem bae givim long iufala.17 “Mi talem olketa samting hia long iufala mekem iufala lovem iufala evriwan.18 Sapos pipol long world heitim iufala, iufala savve finis, mi nao olketa heitim mi firstaem.19 Sapos iufala olsem pipol long world, olketa bae laekem iufala. Bat mi chusim iufala and iufala no olsem pipol long world. Dastawe pipol long world heitim iufala.20 Iufala mas tingim samting wea mi talem finis long iufala. Wakaman hem no winim boss bilong hem. Sapos olketa spoelem mi, bae olketa spoelem iufala tu. Sapos olketa herem toktok bilong mi, bae olketa herem toktok bilong iufala tu.21 Olketa bae duim olketa samting hia againstim iufala bikos iufala olketa disaepol bilong mi and olketa no savve long man wea sendem mi kam.22 Sapos mi no kam and story long olketa, bae olketa no guilty long sin wea olketa duim. Bat from mi kam and story long olketa finis, olketa no savve excuse nao.23 Man wea heitim mi hem heitim Dadi bilong mi tu.24 Mi duim olketa mirakol wea no eni nara man duim. Sapos olketa no lukim olketa mirakol hia, bae olketa no guilty long sin wea olketa duim. Bat olketa lukim samting wea mi duim and olketa heitim mi and Dadi bilong mi.25 Bat diswan hem happen mekem samting wea Law* bilong olketa talem hem kamap tru, wea sei, ‘Olketa heitim mi nating nomoa.’26 Bae mi sendem kam holy spirit wea showimaot samting wea tru. Diswan hem kam from Dadi long heven. Taem hem kam bae hem helpem iufala and talem iufala abaotem mi.27 Iufala tu mas talem pipol abaotem mi bikos taem mi startim waka bilong mi, iufala stap witim mi kam kasem distaem.
eng_Latn fij_Latn eng_Latn zho_Hans tpi_Latn